b'\n_START_ARTICLE_\nRanskanluppakani\n_START_PARAGRAPH_\nRanskanluppakani eli Ranskanluppa on suurin luppakorvainen kanirotu. Luonteeltaan se on seurallinen ja sosiaalinen el\xc3\xa4in. Se kuuluu j\xc3\xa4ttirotuihin, t\xc3\xa4ysikasvuisen yksil\xc3\xb6n ihannepaino on yli 5,5 kg. Uroksen ja naaraan v\xc3\xa4lill\xc3\xa4 ei ole suurta painoeroa, mutta uros on ruumiinrakenteeltaan viel\xc3\xa4 massiivisempi. V\xc3\xa4rivaihtoehtoja on useita.\n_START_SECTION_\nHistoria\n_START_PARAGRAPH_\nEnsimm\xc3\xa4inen kirjallinen merkint\xc3\xa4 rodusta on vuodelta 1845 ranskalaisessa kirjassa Le Jardin de Plantes. Ranskanluppa kehitettiin lihakaniksi. My\xc3\xb6s lemmikkikanina ranskanluppa on ihanteellinen, sill\xc3\xa4 se on luonteeltaan melko rauhallinen ja kykenee sitomaan vankan luottamussuhteen ihmisiin. J\xc3\xa4ttikani ei ole h\xc3\xa4kkikani, perinteisesti niit\xc3\xa4 on pidetty tallikaneina.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nRanskanluppa tulee sukukyps\xc3\xa4ksi hieman pienempi\xc3\xa4 rotuja my\xc3\xb6hemmin, noin 4\xe2\x80\x935 kuukauden ik\xc3\xa4isen\xc3\xa4. Mik\xc3\xa4li kanilla on tarkoitus teett\xc3\xa4\xc3\xa4 poikasia, suositellaan ensimm\xc3\xa4ist\xc3\xa4 astutusta teht\xc3\xa4v\xc3\xa4ksi aikasintaan 9 kuukauden ik\xc3\xa4isen\xc3\xa4. Vuotta vanhempi ensisynnytt\xc3\xa4j\xc3\xa4 ei en\xc3\xa4\xc3\xa4 pysty lantioluiden luutumisen vuoksi synnytt\xc3\xa4m\xc3\xa4\xc3\xa4n normaalisti. Ranskanluppa tekee muiden suurten rotujen tapaan usein hyvinkin suuren poikueen. 7\xe2\x80\x9312 on tavallisin poikasten m\xc3\xa4\xc3\xa4r\xc3\xa4.\n_START_SECTION_\nElinik\xc3\xa4\n_START_PARAGRAPH_\nSuurten kanirotujen tapaan ranskanlupat eiv\xc3\xa4t ole kovin pitk\xc3\xa4ik\xc3\xa4isi\xc3\xa4. Keskim\xc3\xa4\xc3\xa4r\xc3\xa4inen elinik\xc3\xa4 on 3-5 vuotta. Vanhempiakin yksil\xc3\xb6it\xc3\xa4 on tavattu.'